b'\n_START_ARTICLE_\nAlianza Anticomunista Argentina\n_START_PARAGRAPH_\nAlianza Anticomunista Argentina, yleens\xc3\xa4 Triple A (suom. kolmois-A) tai AAA (suom. Argentiinan kommunisminvastainen liittouma), oli oikeistolainen kuolemanpartio Argentiinassa 1970-luvulla. Se perustettiin 1973 ja oli erityisen toimelias Isabel Peronin hallinnon aikana 1974-1976._NEWLINE_J\xc3\xa4rjest\xc3\xb6\xc3\xa4 johti salassa sosiaali- ja terveysministeri Jos\xc3\xa9 L\xc3\xb3pez Rega, joka oli my\xc3\xb6s Juan Peronin henkil\xc3\xb6kohtainen sihteeri ja tunnettiin lempinimell\xc3\xa4 "Velho". H\xc3\xa4n oli okkultistifilosofi ja ennustaja, ja koska h\xc3\xa4n oli Isabelin yst\xc3\xa4v\xc3\xa4, Juan Per\xc3\xb3n nimitti h\xc3\xa4net yksityissihteerikseen vaimonsa painostuksesta._NEWLINE_Vuonna 2006 j\xc3\xa4rjest\xc3\xb6 tuomittiin rikoksista ihmisoikeuksia vastaan. T\xc3\xa4m\xc3\xa4n \xc3\xa4\xc3\xa4rioikeistolaisen kuolemanpartion ep\xc3\xa4ill\xc3\xa4\xc3\xa4n siepanneen tai murhanneen jopa 2 000 ihmist\xc3\xa4.'